Nos Huedes, humiles abés de Mostier saint Jehan et nos Estienes diz abbés de Raingné, facons savoir à touz ces qui verront et orront ces presentes lettres que an noz presances estaubli Bertiers le Feures de Chevannes, Renauz et Guioz, fil chevalier de Chevannes, ont reconeu que il sunt et demorent sus lou duc de Burgouoingne an la dite vile de Chevannes, haut et bas, à la volanté dou duc desus dit, et an tel manière que se il se partoient desus lou duc desus dit, que ce que il ont acheté de l’eschoite Lambert, qui fu preoz de Chevannes, et de Rose, sa famme, doit demorer et demoiroit au desus dit Duc, sans que reclam des desus diz Bertier, Renaud et Guiot ne de lor hoirs, et ont promis li desus dit Bertiers, Renaud et Guiot toutes ces dites choses à tenir par lor sairment fait corporelment an nos presences, sur saint Evangile, par aus et par lor hoirs sanz aler ne faire à aler ancontre par aus ne por autrui, et ont renoncié à toute barre qui lou porroit aidier, et an tesmoignage de ceste chose, por la requeste et à la prière des desus diz Bertier, Renaut et Guiot, nos avons mis nos seauls an ces présantes lettres qui furent faites an l’an Nostre Segnor Jesus Crist mil dous cenz et sexante et quatre ou mois de janvier.